ነጻና ዲሞክራት በሆኑ ሀገሮች ለውጠኝነትና ተራማጅነት እንደ አጋዥ የስኬት አጋጣሚ ሲወሰድ ፈላጭና ቆራጭ የሆነ የአገዛዝ ሥርዓት በሚከተሉ ሀገራት ለውጠኝነትና ተራማጅነት እንደ ባላጋራ ወይም ጠላት ይታያሉ፡፡ በሁለተኛው መንገድ አፍሪቃ እንደ አህጉር የምትታወቅበት የጥላሸት ስሟ ነው፡፡ አፍሪቃ እንደ አጠቃለይ የብዙ ነገሮች ቤተ ሙከራ በመሆኗ ከተራማጅነትና ለውጠኝነት ጋር በተያያዘ ብዙ አደናጋሪና ውጥንቅጡ የጠፋ ኹነቶችን እንመለከትባታለን፡፡ ኢትዮጵያም ከዚህ ልክፍት አላመለጠችም፡፡ ፖለቲካ እንደ ኮረንቲ በሚቆጠረባት ኢትዮጵያ የፖለቲካ ርእዮት ወይም የመንግሥታቱ ሥርዓት ለውጠኝነትን ወይም ተራማጅነትን እንደ ባላጋራ ስለሚፈርጅ ፖለቲካዊ አስተዋጾው እርባና ቢስ ነው ማለት ይቻላል፡፡
